《江亭醉后》
宋代·李覯

平生尚倜傥，壮大苦摧折。
主人能结纳，佳境为铺设。
涉{左氵右皛}东江来，谽谺暮云裂。
倡女稍多艺，市酒且供啜。
侠气复何聊，心朋幸相悦。
解冠从放荡，大呼谁輓掣。
咄哉千里足，嗟呼三寸舌。
海物唤龙取，天葩令鬼折。
艳唱声非雅，戏谈理当谲。
帷房笑私昵，闾巷嘲琐屑。
更鼓莫催睡，夜风才去热。
欲士鲜大志，于今重小节。
内行豕在泥，外貌犬伏绁。
吾侪古豪傑，方寸浴日月。
被谤肯自疑，为欢顾犹拙。
放饭彼不惭，使我无齿决。